Die NG gemeente Alberton-Wes, hoewel eers in 1947 gestig, is die oudste gemeente van die Nederduitse Gereformeerde Kerk op die Randse dorp Alberton nadat die moedergemeente by haar oudste dogter ingelyf is. Die stryd van dié jong gemeente, op 27 Mei 1947 met 380 lede gestig, was 'n uiters moeilike, maar met vol vertroue het die lidmate die onbekende toekoms tegemoet gegaan sonder kerkgebou, sonder saal, maar met 'n doelmatige pastorie, ses mooi boupersele en min lede. Terwyl die gemeente nog sonder 'n eie plek van aanbidding was, is alle dienste saam met die moedergemeente gehou, terwyl Sondagskool in twee groot motorhuise op eie grondgebied gehou is. Kerkraadsvergaderings en Pinksterdienste is in die pastorie en motorhuise gehou. Op Vrydag 17 Oktober van die stigtingsjaar is ds. A.D. Raats in die jong gemeente feestelik ontvang, op 18 Oktober bevestig en gee hy op die 19de sy intreepreek oor Rom. 5:1. Hy moes besonder gelukkig in die gemeente gewees het, want hy bly hier tot sy aftrede in 1967. Die drang na 'n eie plek van aanbidding lei spoedig tot die besluit om ons kerk te laat bou.